Man verdrink in see by MorgansbaaiMorgansbaai Foto: CraigvE, TripAdvisor ŉ Man het Sondag in die see by Morgansbaai, noord van Oos-Londen, verdrink. Die nasionale seereddingsinstituut (NSRI) het gesê hulle is omstreeks 12:50 Sondag in kennis gestel van ŉ verdrinking wat besig was om plaas te vind. Geoff McGregor, die NSRI se bevelvoerder in Oos-Londen, het gesê Richard Warren Smith, die eienaar van die Morgansbaai-hotel, het die slagoffer met sy gesig na onder sowat 100 m van die kuslyn af in die see sien dryf. Hy het sy waterponie gebruik om die 39-jarige man na die kus te bring waar daar kardiopulmonêre resussitasie op hom toegepas is. McGregor het gesê ŉ helikopter van die Oos-Kaapse nooddienste het geland en was gereed om die man na ŉ hospitaal te vervoer, maar hy is op die toneel oorlede ná alle pogings om hom by te bring misluk het. McGregor het Smith vir sy optrede geloof.